Бабугентымрэ Бахъсэнымрэ я хьэрхуэрэгъухэр къызэранэкI
Къэбэрдей-Балъкъэрым футболымкIэ и чемпионатым 26-нэ джэгугъуэр щызэхэтащ. Абы зи чэзу текIуэныгъэхэр къыщахьри, адрейхэм щащхьэщыкIащ Бабугентрэ Бахъсэнрэ я командэхэр.
«ЛогоВАЗ»-м Сэрмакъ зыщигъэхьэщIакъым икIи хэгъэрейхэр бжыгъэшхуэкIэ хигъэщIащ. Абы зыкъыкIэригъэхуакъым Нарткъалэ и «Нартыр» езыгъэблэгъа «Бахъсэнми».
Пашэхэм зэкIэ къызэранэкIащ я ещанэ ныкъуэкъуэгъуу щыта «Кэнжэр». И стадионым щыджэгужа пэтми, кэнжэдэсхэм «Спартак-Налшыкым» и щIалэгъуалэр зытрагъэкIуащ. Мы зэIущIэм псори зэхэту топ 11 (!) щыдагъэкIати, хьэщIэхэр къызэрыхэжаныкIар зыкIэ нэхъыбэу къыщIэкIащ.
Апхуэдиз дыдэрэ топыр гъуэм къыщыдахыжащ Ислъэмей къуажэми. Хэгъэрейхэм а Iуэху мытыншыр блэнейрэ ягъэзэщIэн хуейуэ къахуигъэуващ иужь дыдэ увыпIэм щыт Щхьэлыкъуэ и «ДЕР»-м.
БжыгъэшхуэкIэ текIуащ «Къэхъунри». Абы и стадионым щыхигъэщIащ Налшык и «ГидроЭС»-р.
АдэкIэ щыгъуазэ фыхуэтщIынщ Къэбэрдей-Балъ-къэрым футболымкIэ и гуп нэхъыщхьэм иужьу щекIуэкIа зэIущIэхэм къарикIуа бжыгъэхэм: «Ислъэмей» (Ислъэмей) — «ДЕР» (Щхьэлыкъуэ) — 4:7, «Прохладнэ» (Прохладнэ) — «Велес» (Къэрэгъэш) — 1:0, «Бахъсэн» (Бахъсэн) — «Нарт» (Нарткъалэ) — 4:1, «Къэхъун» (Къэхъун) — «ГидроЭС» (Налшык) — 4:0, «Кэнжэ» (Кэнжэ) — «Спартак-Д» (Налшык) — 5:6, «Автозапчасть» (Бахъсэн) — «Шэджэм-2» (Шэджэм ЕтIуанэ) — 2:2, «СК-Союз-Сэрмакъ» (Сэрмакъ) — «ЛогоВАЗ» (Бабугент) — 1:5, «Къэбэрдей» (Шэрэдж Ищхъэрэ) — «Шагъдий» (Налшык) — 4:3, «Эльбрус» (Тырныауз) — «Тэрч» (Тэрч) — 1:1.
Хьэтау Ислъам.
